鵯鵊詞
作者：歐陽修
朝代：宋

paragraphs: 龍樓鳳闕鬰崢嶸，深宮不聞更漏聲。
紅紗蠟燭愁夜短，綠窗鵯鵊催天明。
一聲兩聲人漸起，金井轆轤聞汲水。
三聲四聲促嚴粧，紅靴玉带奉君王。
萬年枝軟風露濕，上下枝間聲轉急。
南衙促仗三衛列，九門放鑰千官入。
重城禁籞鎖池臺，此鳥飛從何處來。
君不見潁河東岸村陂闊，山禽野鳥常嘲哳。
田家惟聽夏雞聲，夜夜垅頭耕曉月。
可憐此樂獨吾知，眷戀君恩今白髮。